CELEX: 32015D0701
Language: el
Date: 2015-04-24 00:00:00
Title: Εκτελεστική απόφαση (ΕΕ) 2015/701 της Επιτροπής, της 24ης Απριλίου 2015, για την έγκριση της διάθεσης στην αγορά προϊόντων που περιέχουν ή αποτελούνται από γενετικώς τροποποιημένη ελαιοκράμβη GT73, ή τροφίμων και ζωοτροφών που παράγονται από τον εν λόγω γενετικώς τροποποιημένο οργανισμό σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2015) 2786] (Κείμενο που παρουσιάζει ενδιαφέρον για τον ΕΟΧ)

30.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 112/86
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/701 ΤΗΣ ΕΠΙΤΡΟΠΉΣ
   της 24ης Απριλίου 2015
   για την έγκριση της διάθεσης στην αγορά προϊόντων που περιέχουν ή αποτελούνται από γενετικώς τροποποιημένη ελαιοκράμβη GT73, ή τροφίμων και ζωοτροφών που παράγονται από τον εν λόγω γενετικώς τροποποιημένο οργανισμό σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2015) 2786]
      
   
   (Τα κείμενα στη γαλλική και την ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 7 παράγραφος 3, το άρθρο 11 παράγραφος 3, το άρθρο 19 παράγραφος 3 και το άρθρο 23 παράγραφος 3,
   Εκτιμώντας τα ακόλουθα:
   
               (1)
            
            
               Στις 17 και 18 Απριλίου 2007 η εταιρεία Monsanto Europe SA υπέβαλε στην Επιτροπή, σύμφωνα με το άρθρο 8 παράγραφος 4 και το άρθρο 20 παράγραφος 4 του κανονισμού (ΕΚ) αριθ. 1829/2003, αιτήσεις για την ανανέωση των εγκρίσεων των υφιστάμενων τροφίμων και ζωοτροφών που παράγονται από την ελαιοκράμβη GT73. Το πεδίο εφαρμογής των δύο αιτήσεων ανανέωσης καλύπτει τη συνέχιση της διάθεσης στην αγορά υφιστάμενων τροφίμων που παράγονται από την ελαιοκράμβη GT73 (διυλισμένο πετρέλαιο και πρόσθετα τροφίμων) και υφιστάμενων ζωοτροφών που παράγονται από την ελαιοκράμβη GT73 (πρώτες ύλες ζωοτροφών και πρόσθετα ζωοτροφών), που διατέθηκαν νόμιμα στην αγορά της Κοινότητας πριν από την ημερομηνία έναρξης ισχύος του κανονισμού (ΕΚ) αριθ. 1829/2003. Από την ημερομηνία έναρξης ισχύος του κανονισμού (ΕΚ) αριθ. 1829/2003, τα εν λόγω προϊόντα είχαν κοινοποιηθεί στην Ευρωπαϊκή Επιτροπή σύμφωνα με το άρθρο 8 παράγραφος 1 στοιχεία α) και β) και το άρθρο 20 παράγραφος 1 στοιχείο β) του εν λόγω κανονισμού και συμπεριλήφθηκαν στο κοινοτικό μητρώο γενετικώς τροποποιημένων τροφίμων και ζωοτροφών.
            
         
               (2)
            
            
               Στις 15 Δεκεμβρίου 2009 η Ευρωπαϊκή Αρχή για την Ασφάλεια των Τροφίμων (ΕFSA) εξέδωσε θετική γνώμη για την αίτηση ανανέωσης σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Στην εν λόγω γνώμη η ΕFSA κατέληξε στο συμπέρασμα ότι η συνέχιση της διάθεσης στην αγορά των τροφίμων και ζωοτροφών που παράγονται από την ελαιοκράμβη GT73, όπως περιγράφονται στην αίτηση, δεν είναι πιθανό να έχει δυσμενείς επιδράσεις στην υγεία των ανθρώπων, στην υγεία των ζώων ή στο περιβάλλον στο πλαίσιο των προβλεπόμενων χρήσεών τους (2).
            
         
               (3)
            
            
               Στις 26 Αυγούστου 2010 η εταιρεία Monsanto Europe SA υπέβαλε στην αρμόδια αρχή των Κάτω Χωρών, σύμφωνα με το άρθρο 5 του κανονισμού (ΕΚ) αριθ. 1829/2003, αίτηση για τη διάθεση στην αγορά τροφίμων και συστατικών τροφίμων που περιέχουν, αποτελούνται ή παράγονται από την ελαιοκράμβη GT73 (συμπεριλαμβανομένης της γύρης της ελαιοκράμβης GT73 και της τυχαίας, ακούσιας παρουσίας βιώσιμων σπόρων), με εξαίρεση τα επεξεργασμένα έλαια και τα πρόσθετα τροφίμων. Η αίτηση δεν περιλαμβάνει την καλλιέργεια στην ΕΕ.
            
         
               (4)
            
            
               Σύμφωνα με το άρθρο 5 παράγραφος 5 του κανονισμού (ΕΚ) αριθ. 1829/2003, η εν λόγω αίτηση περιλαμβάνει τα στοιχεία και τις πληροφορίες που απαιτούνται από τα παραρτήματα III και IV της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (3), καθώς και τις πληροφορίες και τα συμπεράσματα της εκτίμησης επικινδυνότητας που διενεργήθηκε σύμφωνα με τις αρχές του παραρτήματος II της οδηγίας 2001/18/ΕΚ. Η αίτηση περιλαμβάνει επίσης σχέδιο παρακολούθησης των περιβαλλοντικών συνεπειών σύμφωνα με το παράρτημα VII της οδηγίας 2001/18/ΕΚ.
            
         
               (5)
            
            
               Στις 12 Φεβρουαρίου 2013 η ΕFSA εξέδωσε θετική γνώμη για τη νέα αίτηση σύμφωνα με το άρθρο 6 του κανονισμού (ΕΚ) αριθ. 1829/2003. Η ΕFSA κατέληξε στο συμπέρασμα ότι δεν υπάρχουν ενδείξεις για προβλήματα ασφάλειας όσον αφορά την ανθρώπινη υγεία στο πλαίσιο των χρήσεων που καλύπτονται από την αίτηση, και ιδίως τη γύρη της ελαιοκράμβης GT73/συμπληρώματα διατροφής που περιέχουν γύρη ή την τυχαία παρουσία ιχνών σπόρων σε τρόφιμα (4). Ωστόσο, επειδή δεν υπάρχουν στοιχεία σχετικά με την κατανάλωση και την ασφάλεια, η EFSA δεν ήταν σε θέση να διενεργήσει ισοδύναμη αξιολόγηση με απομονωμένη πρωτεΐνη σπόρων. Η EFSA κατέληξε επίσης στο συμπέρασμα ότι η εκτίμηση περιβαλλοντικού κινδύνου της GT73 δεν διαπίστωσε προβλήματα ως προς την ασφάλεια στο πλαίσιο των προβλεπόμενων χρήσεών της.
            
         
               (6)
            
            
               Στις 19 Μαρτίου 2013 η Επιτροπή κάλεσε την EFSA να συμπληρώσει την εκτίμησή της, ώστε να καλύπτει κάθε πιθανή χρήση της ελαιοκράμβης GT73 που ζητείται στην αίτηση.
            
         
               (7)
            
            
               Στη συνέχεια, στις 8 Μαΐου 2013, η Monsanto Europe SA ενημέρωσε την Επιτροπή ότι δεν σκόπευε να διαθέσει στην αγορά προϊόντα απομονωμένης πρωτεΐνης από τη GT73 στην ΕΕ. Δεδομένου ότι η συγκεκριμένη χρήση είναι ιδιαίτερα περιορισμένη και ότι η τυχαία παρουσία τής απομονωμένης πρωτεΐνης σπόρων στην τροφική αλυσίδα είναι ελάχιστα πιθανή, θα μπορούσε να εξαιρεθεί από το πεδίο εφαρμογής της παρούσας απόφασης.
            
         
               (8)
            
            
               Η ΕFSA, και στις δύο γνώμες, εξέτασε όλα τα συγκεκριμένα ερωτήματα και τις ανησυχίες που διατύπωσαν τα κράτη μέλη στο πλαίσιο των διαβουλεύσεων με τις αρμόδιες εθνικές αρχές σύμφωνα με το άρθρο 6 παράγραφος 4 του κανονισμού (ΕΚ) αριθ. 1829/2003.
            
         
               (9)
            
            
               Το σχέδιο παρακολούθησης των περιβαλλοντικών συνεπειών, το οποίο υποβλήθηκε από τον αιτούντα και αποτελείται από γενικό σχέδιο εποπτείας, συνάδει με την προβλεπόμενη χρήση των προϊόντων.
            
         
               (10)
            
            
               Η χρήση ζωοτροφών που περιέχουν ή αποτελούνται από την ελαιοκράμβη GT73 και προϊόντα –εκτός τροφίμων και ζωοτροφών– που περιέχουν ή αποτελούνται από την εν λόγω ελαιοκράμβη, εξαιρουμένης της καλλιέργειας, έχει ήδη εγκριθεί με την απόφαση 2005/635/ΕΚ της Επιτροπής (5).
            
         
               (11)
            
            
               Με βάση τους παραπάνω προβληματισμούς, η έγκριση (ανανέωση και έκδοση νέας έγκρισης) θα πρέπει να χορηγείται για τα τρόφιμα και τα συστατικά τροφίμων που περιέχουν ή αποτελούνται από την ελαιοκράμβη GT73, με εξαίρεση την απομονωμένη πρωτεΐνη σπόρων, και για τα τρόφιμα και τις ζωοτροφές που παράγονται από την ελαιοκράμβη GT73.
            
         
               (12)
            
            
               Θα πρέπει να αποδοθεί αποκλειστικός αναγνωριστικός κωδικός σε κάθε γενετικώς τροποποιημένο οργανισμό (στο εξής «ΓΤΟ»), όπως προβλέπεται στον κανονισμό (ΕΚ) αριθ. 65/2004 της Επιτροπής (6).
            
         
               (13)
            
            
               Με βάση τις δύο γνώμες της EFSA, δεν φαίνεται ότι είναι αναγκαίες πρόσθετες ειδικές απαιτήσεις επισήμανσης, πέρα από αυτές που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, όσον αφορά τα τρόφιμα, τα συστατικά τροφίμων που περιέχουν ή αποτελούνται από την ελαιοκράμβη GT73, καθώς και τα τρόφιμα και τις ζωοτροφές που παράγονται από την ελαιοκράμβη GT73.
            
         
               (14)
            
            
               Στο άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (7), ορίζονται οι απαιτήσεις επισήμανσης για τα προϊόντα που περιέχουν ή αποτελούνται από ΓΤΟ. Οι απαιτήσεις ιχνηλασιμότητας για τα προϊόντα που περιέχουν ή αποτελούνται από ΓΤΟ ορίζονται στο άρθρο 4 παράγραφοι 1 έως 5 του εν λόγω κανονισμού, ενώ οι απαιτήσεις ιχνηλασιμότητας για τα τρόφιμα και τις ζωοτροφές που παράγονται από ΓΤΟ ορίζονται στο άρθρο 5 του εν λόγω κανονισμού.
            
         
               (15)
            
            
               Ο κάτοχος έγκρισης θα πρέπει να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης των περιβαλλοντικών συνεπειών. Τα αποτελέσματα αυτά θα πρέπει να υποβάλλονται σύμφωνα με την απόφαση 2009/770/ΕΚ της Επιτροπής (8). Οι γνώμες της EFSA δεν δικαιολογούν την επιβολή ειδικών όρων ή περιορισμών για τη διάθεση στην αγορά και/ή ειδικών όρων ή περιορισμών για τη χρήση και τον χειρισμό, συμπεριλαμβανομένων των απαιτήσεων παρακολούθησης της χρήσης των τροφίμων και των ζωοτροφών μετά τη διάθεση στην αγορά, ή ειδικών όρων για την προστασία ιδιαίτερων οικοσυστημάτων/περιβάλλοντος και/ή γεωγραφικών περιοχών, όπως ορίζεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 του κανονισμού (ΕΚ) αριθ. 1829/2003.
            
         
               (16)
            
            
               Το σύνολο των πληροφοριών που αφορούν την έγκριση των προϊόντων θα πρέπει να καταχωριστεί στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.
            
         
               (17)
            
            
               Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και το άρθρο 15 παράγραφος 2 στοιχείο γ) του κανονισμού (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου (9).
            
         
               (18)
            
            
               Ζητήθηκε η γνώμη του αιτούντος σχετικά με τα μέτρα που προβλέπονται στην παρούσα απόφαση.
            
         
               (19)
            
            
               Η μόνιμη επιτροπή για την τροφική αλυσίδα και την υγεία των ζώων δεν εξέδωσε γνώμη εντός της προθεσμίας που είχε καθοριστεί από τον πρόεδρό της. Κρίθηκε αναγκαία η έκδοση εκτελεστικής πράξης και ο πρόεδρος υπέβαλε το σχέδιο εκτελεστικής πράξης στην επιτροπή προσφυγών για περαιτέρω συζήτηση. Η επιτροπή προσφυγών δεν εξέδωσε γνώμη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Γενετικώς τροποποιημένος οργανισμός και αποκλειστικοί αναγνωριστικοί κωδικοί
   Στη γενετικώς τροποποιημένη ελαιοκράμβη (Brassica napus L.) GT73, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός MON-ØØØ73-7, όπως προβλέπεται στον κανονισμό (ΕΚ) αριθ. 65/2004.
   Άρθρο 2
   Έγκριση
   Για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003, σύμφωνα με τους όρους της παρούσας απόφασης, εγκρίνονται τα ακόλουθα προϊόντα:
   
               α)
            
            
               τρόφιμα και συστατικά τροφίμων που περιέχουν, αποτελούνται ή παράγονται από την ελαιοκράμβη MON-ØØØ73-7, με εξαίρεση την απομονωμένη πρωτεΐνη σπόρων·
            
         
               β)
            
            
               ζωοτροφές που παράγονται από την ελαιοκράμβη MON-ØØØ73-7.
            
         Άρθρο 3
   Επισήμανση
   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «ελαιοκράμβη».
   Άρθρο 4
   Παρακολούθηση των περιβαλλοντικών συνεπειών
   1.   Ο κάτοχος έγκρισης εξασφαλίζει την κατάρτιση και την εφαρμογή του σχεδίου παρακολούθησης των περιβαλλοντικών συνεπειών, όπως ορίζεται στο στοιχείο η) του παραρτήματος.
   2.   Ο κάτοχος έγκρισης υποβάλλει στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ.
   Άρθρο 5
   Κοινοτικό μητρώο
   Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.
   Άρθρο 6
   Κάτοχος της έγκρισης
   Ο κάτοχος της έγκρισης είναι η Monsanto Europe SA, Belgium, που εκπροσωπεί τη Monsanto Company, United States of America.
   Άρθρο 7
   Διάρκεια ισχύος
   Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
   Άρθρο 8
   Αποδέκτης
   Η παρούσα απόφαση απευθύνεται στη Monsanto Europe SA, Belgium, Avenue de Tervueren 270-272, B-1150 Brussels, Belgium, η οποία εκπροσωπεί τη Monsanto Company, 800 N. Lindbergh Boulevard St. Louis, Missouri 63167, U.S.A.
   
      Βρυξέλλες, 24 Απριλίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 18.10.2003, σ. 1.
   
      (2)  http://registerofquestions.efsa.europa.eu/roqFrontend/questionLoader?question=EFSA-Q-2009-00952
   http://registerofquestions.efsa.europa.eu/roqFrontend/questionLoader?question=EFSA-Q-2009-00953
   
      (3)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).
   
      (4)  http://registerofquestions.efsa.europa.eu/roqFrontend/questionLoader?question=EFSA-Q-2013-00078
   
      (5)  Απόφαση 2005/635/ΕΚ της Επιτροπής, της 31ης Αυγούστου 2005, σχετικά με τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, προϊόντος ελαιοκράμβης (Brassica napus L., σειρά GT73) γενετικώς τροποποιημένης, προκειμένου να της προσδοθεί ανοχή στο φυτοφάρμακο glyphosate (ΕΕ L 228 της 3.9.2005, σ. 11).
   
      (6)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
   
      (7)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
   
      (8)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
   
      (9)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
   
      ΠΑΡΑΡΤΗΜΑ
      α)   Αιτών και κάτοχος της έγκρισης
      
      
                  Όνομα
               
               
                  :
               
               
                  Monsanto Europe SA, Belgium
               
            
                  Διεύθυνση
               
               
                  :
               
               
                  Avenue de Tervueren 270-272, B-1150 Brussels, Belgium
               
            εξ ονόματος της εταιρείας Monsanto Company, 800 N. Lindbergh Boulevard, St. Louis, Missouri 63167, U.S.A.
      β)   Ονομασία και χαρακτηριστικά των προϊόντων
      
      
                  1)
               
               
                  τρόφιμα και συστατικά τροφίμων που περιέχουν, αποτελούνται ή παράγονται από την ελαιοκράμβη MON-ØØØ73-7, με εξαίρεση την απομονωμένη πρωτεΐνη σπόρων·
               
            
                  2)
               
               
                  ζωοτροφές που παράγονται από την ελαιοκράμβη MON-ØØØ73-7.
               
            Η γενετικώς τροποποιημένη ελαιοκράμβη MON-ØØØ73-7, που περιγράφεται στις αιτήσεις, εκφράζει τις πρωτεΐνες CP4 5-ενολοπυρουβυλοσικιμικο-3-φωσφορική συνθετάση (CP4 EPSPS) και οξειδοαναγωγάση του glyphosate παραλλαγή 247 (GOXv247), οι οποίες προσδίδουν ανθεκτικότητα σε ζιζανιοκτόνα με βάση το glyphosate.
      γ)   Επισήμανση
      
      Για τους σκοπούς των ειδικών απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «ελαιοκράμβη».
      δ)   Μέθοδος ανίχνευσης
      
      
                  —
               
               
                  Εξειδικευμένη μέθοδος πραγματικού χρόνου που βασίζεται στην PCR (αλυσιδωτή αντίδραση πολυμεράσης) για τον ποσοτικό προσδιορισμό της ελαιοκράμβης MON-ØØØ73-7
               
            
                  —
               
               
                  Επικυρωμένη με βάση γενωμικό DNA σπόρων από το εργαστήριο αναφοράς της Ευρωπαϊκής Ένωσης που ιδρύθηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση http://gmo-crl.jrc.ec.europa.eu/statusofdossiers.aspx
               
            
                  —
               
               
                  Υλικό αναφοράς: AOCS 0304-A και AOCS 0304-B, τα οποία διατίθενται μέσω της American Oil Chemists Society στη διεύθυνση http://www.aocs.org/tech/crm
               
            ε)   Αποκλειστικός αναγνωριστικός κωδικός
      
      MON-ØØØ73-7
      στ)   Απαιτούμενες πληροφορίες σύμφωνα με το παράρτημα II του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα
      
      Οργανισμός Ελέγχου της Βιοασφάλειας [Να καταχωριστεί στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
      ζ)   Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων
      
      Δεν απαιτούνται.
      η)   Σχέδιο παρακολούθησης
      
      Σχέδιο παρακολούθησης των περιβαλλοντικών συνεπειών σύμφωνα με το παράρτημα VII της οδηγίας 2001/18/ΕΚ [Να καταχωριστεί στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
      θ)   Απαιτήσεις παρακολούθησης μετά τη διάθεση στην αγορά προκειμένου να χρησιμοποιηθεί το τρόφιμο για ανθρώπινη κατανάλωση
      
      Δεν απαιτούνται.